เบิกจ่ายงบครึ่งปีฉลุย
เบิกจ่ายงบประมาณ 2559 ครึ่งปีแรกสอบผ่าน สูงกว่าช่วงเดียวกันปีก่อน แต่การใช้จ่ายงบลงทุนยังอืด
17 เม.ย. 2559

เบิกจ่ายงบประมาณ 2559 ครึ่งปีแรกสอบผ่าน สูงกว่าช่วงเดียวกันปีก่อน แต่การใช้จ่ายงบลงทุนยังอืด
แหล่งข่าวจากกระทรวงการคลัง เปิดเผยว่า การเบิกจ่ายงบประมาณรายจ่ายปีงบประมาณ 2559 วงเงิน 2.72 ล้านล้านบาท พบว่าในช่วงครึ่งปีแรก (ต.ค. 2558-มี.ค. 2559) สามารถเบิกจ่ายได้ 1.44 ล้านล้านบาท หรือ 53.14% สูงกว่าช่วงเดียวกันของปีงบประมาณ 2558 และ 2557 ที่เบิกจ่ายได้ประมาณ 52%
ทั้งนี้ การเบิกจ่ายครึ่งแรกปีงบประมาณ 2559 ในส่วนของการเบิกจ่ายงบประจำ วงเงิน 2.2 ล้านล้านบาท เบิกจ่ายได้ 1.28 ล้านล้านบาท หรือ 57.97% สูงกว่าช่วงเดียวกันของปีงบประมาณ 2558 ที่เบิกจ่ายได้ 56.80% และปีงบประมาณ 2557 ที่เบิกจ่ายได้ 54.88%
อย่างไรก็ตาม ในส่วนของการเบิกจ่ายงบลงทุนครึ่งปีแรก วงเงิน 5.1 แสนล้านบาท สามารถเบิกจ่ายได้ 1.64 แสนล้านบาท หรือ 32.23% ถือว่ายังต่ำเมื่อเทียบกับเป้าที่ตั้งไว้ แต่ถือว่าอัตราเบิกจ่ายสูงกว่าช่วงเดียวกันของปีงบประมาณก่อนหน้าที่เบิกจ่ายได้ 28.91% จากการที่รัฐบาลได้เร่งเบิกจ่ายงบลงทุนทั้งโครงการเล็กและใหญ่อย่างต่อเนื่อง
สำหรับการเบิกจ่ายงบเหลื่อมปี วงเงิน 3.07 แสนล้านบาท เบิกจ่ายได้ 1.59 แสนล้านบาท หรือ 51.78% ถือว่าทำได้ตามเป้าหมายที่ตั้งไว้
แหล่งข่าวจากกระทรวงการคลัง เปิดเผยว่า การเบิกจ่ายงบลงทุนและงบเหลื่อมปีในช่วงครึ่งปีหลังของปี จะทำได้รวดเร็วมากขึ้น เพราะโครงการส่วนใหญ่ได้ทำสัญญาจัดซื้อจัดจ้างไปแล้ว เหลือแต่รอให้ผู้รับเหมาดำเนินการก่อสร้างและเบิกจ่ายตามงวดงานที่ทำเสร็จ รวมทั้งรัฐบาลได้กำหนดเส้นตายโครงการลงทุนที่ทำสัญญาผูกพันไม่ทันในช่วงครึ่งปีแรก จะถูกตัดงบเพื่อโอนเงินลงทุนไปในโครงการอื่นที่พร้อมลงทุนได้ทันที เพื่อให้มีเม็ดเงินเข้าสู่ระบบเศรษฐกิจมากที่สุด โดยสำนักงบประมาณคาดว่าจะมีโครงการลงทุนที่ถูกโอนงบประมาณ 7 หมื่นล้านบาท
นายมนัส แจ่มเวหา อธิบดีกรมบัญชีกลาง กล่าวว่า กรมได้ขยายเวลาการจัดซื้อจัดจ้างตั้งแต่ราคา 5 แสนบาท ให้ใช้วิธีตกลงราคา การจัดซื้อจัดจ้างตั้งแต่ราคา 5 แสน-2 ล้านบาท ใช้วิธีสอบราคา ไปถึงวันที่ 30 ก.ย. 2559 และการจัดซื้อจัดจ้างตั้งแต่ราคา 2 ล้านบาทขึ้นไป ให้ส่วนราชการใช้วิธีประกวดราคาอิเล็กทรอนิกส์ (อี-มาร์เก็ต และอี-บิดดิ้ง) การขยายเวลาการเบิกจ่ายเพื่อให้ส่วนราชการดำเนินการจัดซื้อจัดจ้างด้วยความคล่องตัว โดยเฉพาะแผนงาน โครงการขนาดเล็ก ซึ่งรองรับกับมาตรการกระตุ้นเศรษฐกิจระยะสั้น รวมถึงมาตรการเร่งรัดเบิกจ่ายในปีงบประมาณ 2559